Suomen BKT kasvoi pankin ennusteen mukaan viime vuonna 3,1 prosenttia.

Suomen talous kasvoi viime vuonna vauhdikkaasti muihin Pohjoismaihin verrattuna. ERIIKA AHOPELTO

Suomen talous kasvoi viime vuonna muita Pohjoismaita nopeammin.

Danske Bankin Nordic Outlook -katsauksen mukaan Suomen bruttokansantuote kasvoi viime vuonna 3,1 prosenttia, kun Ruotsissa kasvu oli 2,7 prosenttia, Tanskassa kaksi prosenttia ja Norjassa 1,9 prosenttia.

Katsauksen mukaan viime vuosi oli Suomen taloudelle " loistava " .

- Suomen talous on ollut perässähiihtäjä suhteessa muihin Pohjoismaihin verrattuna. Nyt viimein kysynnän kasvu maailmalla nostaa Suomen vientiä ja yritykset ovat riittävän luottavaisia investoidakseen lisää. Lisäksi suomalaiset kotitaloudet pystyvät lisäämään tavaroiden ja palveluiden kulutusta, Danske Bankin Suomen pääekonomisti Pasi Kuoppamäki sanoo tiedotteessa.

Danske Bankin katsauksen mukaan Suomen bruttokansantuote on nousemassa tänä vuonna viimein vuoden 2008 tasolle.

Talouskasvun jatkuminen riippuu pankin mukaan rakenteellisten uudistusten läpiviennistä ja työllisyysasteesta, joka on Suomessa " selvästi alhaisemmalla tasolla " kuin muissa Pohjoismaissa.

Danske Bank arvioi Suomen ja Norjan bruttokansantuotteiden kasvavan tänä vuonna 2,3 prosenttia, kun Tanskassa kasvu on pankin ennusteen mukaan kaksi prosenttia ja Ruotsissa 1,7 prosenttia.

- Maailmanlaajuinen talouskasvu on vahvaa, ja tämä heijastuu myös Pohjoismaihin. Poikkeuksena on Ruotsi, jossa kasvu hidastuu useiden nopean kasvun vuosien jälkeen, Danske Bankin Tanskan pääekonomisti Las Olsen kommentoi tiedotteessa.

Danske Bank ei usko, että keskuspankit nostavat tänä vuonna ohjauskorkoja voimakkaasti, joten asuntolainojen korkojen ennustetaan pysyvän matalina myös suomalaisilla asunnonomistajilla.

Vuonna 2019 Suomen talous kasvaa Danske Bankin ennusteen mukaan 1,9 prosenttia. Kasvua hidastaa pankin mukaan tulevaisuudessa väestön ikääntyminen.